יעקב יצחק דן לנדא

הרב יעקב יצחק דן לנדא (תרמ"ב, 1882 - חשוון תש"ד, 1943) היה האדמו"ר השני של חסידות סטריקוב. נספה בשואה במחנה טרבניקי.

לפני השואה
נולד בזאלושין, בדרום פולין, לרבי אלימלך מנחם מנדל לנדא, הרבי הראשון מסטריקוב. משפחתו התגוררה בעיירה זגיירז' הסמוכה ללודז'. דודו, שייסד את חסידות סטריקוב, היה רבי אהרן צבי לנדא, בנו של רבי דוב בריש מביאלה, תלמידו וממלא מקומו של רבי מנחם מנדל קאליש מוורקה.

בתרע"ב מונה רבי יעקב יצחק דן לכהן כרבה של קינוב, על מקום אחיו רבי אברהם אביגדור שנפטר בחטף, ובה שימש ברבנות כעשר שנים. בעשור שבין תר"פ לתר"ץ (בשנות ה-20 של המאה ה-20) נחרבה קינוב בשרפה ורבי יעקב יצחק דן חזר לבית הוריו בזגיירז' וסייע לאביו בהנהגת החסידות. הוא ייסד את ישיבת "בית אהרן" שהוציאה לאור ירחון באותו שם.

לאחר פטירת אביו בתרצ"ו מונה לאדמו"ר. היה בקי בהוויות העולם. נהג בתקיפות בכל הקשור לשמירת הדת. היה פעיל בתנועת אגודת ישראל: השתתף בכנסייה הגדולה השלישית של אגו"י ופעל נגד ביטול השחיטה.

בימי השואה
מספר ימים לאחר תחילת המלחמה כבשו הנאצים את זגיירז' והחרימו את בית הרבי, בית המדרש ובניין ישיבת "בית אהרן". הם חיפשו את הרב לנדא וחסידיו הצליחו להבריחו לפני כן לוורשה. המשיך לסייע שם לחסידיו ולפליטים אחרים ופעל בארגון "עזרת תורה" שהקימו הרבנים בגטו ורשה.

בעת המשלוחים הראשונים להשמדה עבד הרבי בבית חרושת לייצור מדים לחיילים הגרמניים. בהמשך הסתתר בבונקר, אך יצא לעיתים כדי לעשות מעשי חסד. הקים יחד עם אדמו"רים נוספים את ארגון "הלוויית המת" בגלל התמותה הרבה שגרמה את ביזוי כבודם של המתים.

בפסח תש"ג, האחרון לחייו, אכל הרבי רק אבקת סוכר, וקרא בתורה ליושבי הבונקר מספר תורה קטן שהבריח עמו. בשביעי של פסח התגלה הבונקר בידי הנאצים שהושיבו את הרבי במכונית צבאית כשהוא עטוף בטלית. פיאותיו וזקנו גזוזים בחלקם והם הכריחוהו להחזיק שלט שבו כתוב: "היהודים רצו את המלחמה ולכן חייבים לשלם על כך". הרבי נשלח עם יהודים אחרים ללובלין. לאחר זמן לא רב נשלח שוב למחנה טרבניקי. בחשוון תש"ד רצחו אנשי הס"ס שקיבלו לידיהם את השליטה על המחנה אלפי יהודים וביניהם את הרבי מסטריקוב. כן נספו בשואה בנו ר' טוביה (חתנו של רבי אברהם ויינברג מסלונים). בן אחר, רבי אברהם אביגדור נחום לנדא, ניצל וכיהן כרבי מסטריקוב בתל אביב ובבני ברק.

אילן יוחסין

לקריאה נוספת
מנשה אונגר, אדמו"רים שנספו בשואה, מוסד הרב קוק, ירושלים תשכ"ט, עמ' 144-140
הרב יצחק לוין (עורך), אלה אזכרה : אוסף תולדות קדושי ת"ש-תש"ה, חלק רביעי, "המכון לחקר בעיות היהדות החרדית", ניו יורק תשכ"א, עמ' 96-92
אסתר פרבשטין, בסתר רעם
יצחק אלפסי, אנציקלופדיה לחסידות : אישים : ג' - אותיות כ-ת (בעריכת ד"ר יצחק רפאל), מוסד הרב קוק, ירושלים תשס"ה
יצחק אלפסי, החסידות מדור לדור : חלק ב' - מדור ששי ועד לימינו, "מכון דעת יוסף", ירושלים תשנ"ח, עמ' 451
פנקס הקהילות - פולין: כרך ראשון - לודז' והגליל, יד ושם, ירושלים, תשל"ו, עמ' 164
שם, כרך שביעי - מחוזות לובלין, קיילצה, ירושלים תשנ"ט, עמ' 469
דוד שטוקפיש (עורך ראשי) וי"א מלכיאלי (עורך משני), ספר זגירז': מזכרת נצח לקהילה יהודית א', "ארגון יצאי זגירז' בישראל", תל אביב תשל"ה, עמ' 379-377
אלחנן ארליך (עורך) ולילה קלין (עורכת האנגלית), זדונסקה וולה, בהוצאת "ארגון יוצאי זדונסקה-וולה בישראל ואמריקה", תל אביב תשכ"ט, עמ' 174
מגדל עוז - האדמו"רים לבית סטריקוב, ירושלים תשס"ד, עמ' שמ"ז-שמ"ח (ציטוט חלקי מופיע כאן בחלק החמישי של מבחר העדויות).

קישורים חיצוניים

 על הרבי מסטריקוב באתר "זכור - אמונה בימי השואה", מופעל על ידי "המרכז לחקר השואה" במכללה ירושלים
 שרידים מחידושי רבי יעקב יצחק דן לנדא הי"ד, האדמו"ר מסטריקוב; אתר תורתך לא שכחתי
 על ר' יעקב יצחק דן מסטריקוב ומשפחתו באתר GENI

קטגוריה:רבנים פולנים
קטגוריה:אדמו"רים שנספו בשואה
קטגוריה:יהודים בשואה: פולין
קטגוריה:אדמו"רי סטריקוב
קטגוריה:אסירים במחנה הריכוז טרווניקי
קטגוריה:ילידי 1882
קטגוריה:נפטרים ב-1943